ކުޑަ ކުއްޖާ.. – Esfiya\nމި ވާހަކައަކީ ހަގީގީ ޚާދިސާއެއްގެ މައްޗަށް ބިނާކޮށް ލިޔާ ޚިޔާލީ ވަހަކައެކެވެ. އެހެންކަމުން ވާހަކައިގައި ބޭނުންކުރެވިފައި ވާނީ އަސްލު ނަންތަކެއް ނޫނެވެ.\nއަހަރުތަކަކަށް ފަހު ރަށަށް އާދެވޭތީ އަލީމް ހުރީ ވަރަށްވެސް ހިތްހަމަ ޖެހިފައެވެ. ލޯބިވާ މަންމައާއި ބައްޕަ އަދި ކޮއްކޮ ދެކިލާހިތުން ކެތްމަދުވެފައި އަލީމު އިނެވެ. އޭރު އެއަރޕޯޓު ފެރީ ރަށާއި ގާތް ކުރަނީ އެވެ. މިވީ ދިހަ އަހަރު ދުވަސްތެރޭ ރަށަށް އައިސްފައިވާ ބަދަލުތަކާއި ތަރައްޤީ ފެނި އަލީމް އާޝޯޙު ވިއެވެ.\nފެރީ ޖެޓީއާއި ކައިރިކުރިއިރު ފެރީއިން އައި އެކި މީސްމީހުންގެ އާއިލާގެ މީހުން ޖެޓީ ދޮށަށް އެއްވެފައި ތިއްބެވެ. އަލީމް ވެސް ވަށައިގެން ނަޒަރުހިންގާލީ މަންމަމެންގެ ހިލަމެއް ވޭތޯއެވެ. އެވަގުތު މީހުންތަކު ތެރެއިން އަލީމް ލޮލުގައި އަޅައިގަތީ ކަޅު ހެދުމުގައި ހުރި މެދުުއުމުރުގެ އަންހެނެކެވެ. ކިތަންމެ ދުވަސް ވިޔަސް އަލީމްއަކަށް އަލީމްގެ މަންމަ ނުއޮޅޭނެއެވެ. ހަމަ އެވަގުތު މަންމަ އަތުގައި ހިފައިލައިގެން ހުރި އަލީޝާ ވެސް ފެނުނެވެ. އަލްކޮ މިހާރު ހާދަ ބޮޑުވެއްޖޭ އަލީމްގެ ހިތަށް އެރިއެވެ. އަލީމް މާލެ ދިޔަ އިރު އަލީޝާގެ އުމުރުން ވާނީ އެންމެ ފަސް އަހަރެވެ. މިހާރު އެހުރީ ބޮޑު ވެފައެވެ.\nއަލީމްގެފައި ޖެޓީގައި ޖެހުނު ކަމެއް ނޭނގެ އެވެ. އިވުނީ ދޮންބެ އޭ ކިޔާ އަލީޝާ ބާރަށް ގޮވައިލި އަޑެވެ. އޭރު ދުވެފައި ކަހަލަ ގޮތަކަށް އަލީޝާ އާދެއެވެ. އަލީމް ކިތަންމެ ދުރުގައި ހުއްޓެއް ކަމަކު އަބަދުވެސް އަލްކޮ އާއި ފޯނުން ވާހަކަ ދައްކައެވެ. އަދި ދޮންބެ ރަށަށް ނާންނާތީ އެހާ ޝަކުވާ ވެސް ކުރެއެވެ.\nއެކިވާހަކައިގައި ތިބެ ގެއާއި ހަމައަށް އާދެވިއްޖެއެވެ. އަލީމް ކޮޓަރިއަށް ވަނީ ފެންވަރާލައިގެން ސައިބޯން އައުމަށް މަންމަ އެދުމުންނެވެ. ސައިބޯން ތިބި އިރުވެސް އަލީޝާ ދިޔައީ އެކި ވާހަކަ ދޮންބެ އާއި ހިއްސާ ކުރަމުންނެވެ. ރަށުގައި ހިނގާ ކަންތައްތަކުގެ ވާހަކައެވެ. ސުކޫލުގައި ހިނގާ މަޖާ ކަންތައްތަކުގެ ވަހަކައެވެ.\n“ރަށަށް އާދެވިއްޖެ ދޯ! އަހަރުން ހީކުރީ މާލޭގައި ރައްވެހިވީ ކަމަށް..” އެންމެންނަށް އެއްފަހަރާ ބަލާލެވުނީ ގެއަށް ވަދެގެން އައި ސާޖިދުގެ އަޑަށެވެ. ސާޖިދު އަކީ އަލީމްގެ ބޮޑުދައިތަގެ ދަރިއެކެ. ސާޖިދު މާލެ ގޮއްސިއްޔާ ހުންނަނީ އަލީމް ކައިރީ ގައެވެ. މިގޮތަށް ދާ ދިއުމުގައި މިދެކުދިންގެ މެދުގައިވަނީ ވަރަށް ގާތް ރަޙުމަތްތެރިކަމުގެ ގުޅުމެއް އުފެދިފައެވެ. ސާޖިދު ވެސް އަލީމް ދެކެނީ ގާތްތިމާގެ މީހަކަށްވުރެ ބޮޑަށް ގާތް ރަޚުމަތްތެރިއެއްގެ ގޮތުގައެވެ.\n“އަހަނ.. އެކޮއެ އާދޭ ސައިބޯން..!” އަލީމްގެ މަންމަ ބުނެލިއެވެ. ސާޖިދުވެސް އެމީހުންނާއި ބައިވެރިވިއެވެ.\nސައިގެ ކަންތައް ނިންމާލުމައްފަހު ސާޖިދު ގެއައް ދިޔައީ މިރޭ ކޮފީ އަކަށްދާން ބަލާ އަންނާނެކަމަށް ބުނަމުންނެވެ. އަލީމް ވެސް ދަތުރު ވަރުބަލި ފިލުވާލަން ވަނީ ކޮޓަރިއަށެވެ.\nޢިޝާ ނަމާދުން އަވަދިވެގެން ގެއަށް އައި މަގުމަތީގައި ސާޖިދުއާއި ދިމާވެގެން ދެމީހުން އެކީ މިސްރާބުޖެހީ ރަށުގެ ދެކުނު ފަރާތުގައި ހުންނަ ކަޑަ އަކަށް ދިއުމަށެވެ. މަގުމަތީގައި ކޮންމެވެސް ވަރަކަށް ބޮކިދިއްލާފައި ވީ ނަމަވެސް އެހިސާބުގައި އިންދަފައިވާ ބޮޑެތި ގަސްތަކުގެ ސަބަބުން އެ ސަރަހައްދު އޮތީ ފުދޭވަރަކަށް އަނދިރިކޮށެވެ.\nކުޑަ އިރު ވަލުތެރޭގައި ފިލާ ކުޅެން އުޅުނެއްކަަމަކު މިހާރު އަލީމް މިފަދަ އަދިރި މަގުތަކުން ހިނގަންވެސް ޖެހިލުންވެއެވެ. އެކިއެކި ވާހަކައިގައި ތިބެ ދެމީހުން ކުރިއަށް ދިޔައެވެ. ވަކިހިސާބަކަށް ގޮސްފައި އަލީމް މަޑު ޖެހިލުމުން ސާޖިދުވެސް ކުޑަކޮށް ހިނގުން މަޑު ކޮއްލާފައި އެނބުރި ބަލާލިއެވެ. އޭރު އަލީމް ހުރީ އެތާ ހުރި ފަޅު ގެއަކަށް ބަލަހައްޓައިގެން ގަނބުވެފައެވެ. ސާޖިދު އައިސް ކޮނޑުގައި ޖަހާލުމުން އަލީމު ދިޔައީ ސިއްސައިގެންނެވެ. ސާޖިދު އަށް ބަލާލުމަށްފަހު އަނެއްކާވެސް އަލީމު ބަލާލީ އެ ފަޅުގެއާއި ދިމާލަށެވެ. ދެން ވީ ނުވީއެއް ސާޖިދުއަކަށް ނޭނގުނެވެ. ފެނުނީ ދުންފައި ޖަހައިފައި އަލީމް ދުއްވައިގަތް ތަނެވެ. ވީގޮތް އެގުމުން ސާޖިދު ގާތަށް އައީ ނުލަފާ ހިންޏެކެވެ.\nއެއައި ބާރުމިނުގައި އައިސް އަލީމް ވަނީ ގެއަށެވެ. ގެއަށް ވަން ކަމެއް ނޭގި ކޮޓަރިއަށް ވަދެ ތަޅުލިއެވެ. އޭރު މީހާ ހުރީ ދާހިއްލާ ފޯވެފައެވެ. މުޅި މީހަ ބިރުން ރޫރޫ އަޅައެވެ. އަލީމް ވަދެގެން އައިތަން ފެނި ސިޓިންރޫމުގައި ތިބި މަންމަ އާއި ކޮއްކޮ އެކަކު އަނެކަކުގެ މޫނަށް ބަލާލުމަށްފަހު ގޮސް ދޮރުގައި ޓަކި ޖެހިއެވެ. އަލީމް ދޮރު ހުޅުވަން އިރުކޮޅެއް ނެގިއެވެ. އަލީމް ހުރިގޮތް ފެނުމުން މަންމަ އާއި ކޮއްކޮ ވަކިން ހާސްވެއްޖެއެވެ. އޭރު ސާޖިދުވެސް އައިސް ވަންނަނީއެވެ. އަލީމް ފެނުމުން ސާޖިދު ފުރަތަމަ ފެށީ ހޭށެވެ. ވީގޮތް ކިޔައިދިނުމުން އަލީޝާ އަށް ވެސް ބާރަށް ހީ ގަނެވުނެވެ.\n“އެއީ މިރަށުން އަބަދުވެސް ފެންނަ ކުއްޖެއް..! ދޮންބެ ހާދަ ފިޑިއޭ ދޯ..!” އަލީޝާ އަލީމް އަށް މަލާމާތްކުރާ ފަދަ ގޮތަކަށް އެހެން ބުނުމުން އަލީމް ލޯއަޅާލިއެވެ.\n“ކޮއްކޮއަށް ފެނުނު ނަމަ އިނގޭނީ ފިނޑީ ކާކުކަން” ކުޑަކޮއް ހަމަޖެހިލާގޮތް ދައްކަމުން އަލީމް އެހެން ބުނެލުމަށްފަހު ވަނީ ފާޚާނައަށެވެ.\nއެރޭ ނިދަން އޮވެވެސް އަލީމް އަށް ވިސްނެނީ އެކަންތަކާއި މެދުގައެވެ. ކޮންމެއަކަސް އެކަމުގެ ހަގީގަތް ހޯދުމުގެ ޝައުޤުވެރިކަން އަލީމްގެ ހިތުގައި އާލާވިއެވެ.\nޖެހިގެންއައި ދުވަހުގެ ހަވީރުގެ ވަގުތެވެ. އަލީމް މިސްރާބުޖެހީ ރަށުގެ ހޮޅުއައްޓާއި ދިމަލަށެވެ. އެހިސާބަށް ދެވުނު އިރު ހޮޅުއަށީގައި އެކި އުމުރުފުރައިގެ އަންހެނުންނާއި ފިރިހެނުން ތިއްބެވެ. އަލީމްވެސް އެތަނުން އުނދޯއްޔެއްގައި އިށީނދެލިއެވެ. އަދި އެތާގައި އިން މުސްކުޅި ފުރައިގެ މީހަކު އަލީމް އާއި ވާހަކަދައްކަން ފެށިއެވެ. އަލީމްވެސް އެކި ވާހަކަ ދައްކަމުންގޮސް އަސްލު މައުޟޫއަށް ވާހަކަފެށިއެވެ. އެއާއިއެކު ރޭގައި ހިނގައިދިޔަ ކަންތައް އިސްމަޢީލުބެއަށް ކިޔައިދިނެވެ.\n“ކޮއްކޯ.. ތިއީ ބޭބެމެން ހަނދާންހުންނަން ފެށީއްސުރެ މިރަށުގަ އުޅޭ ކުއްޖެއް.. ވަރަށް ގިނަމީހުނަށް ފެނިފަ ހުންނާނީ” އިސްމާޢިލްބެ ވާހަކަދައްކަމުން ދިޔައެވެ. އަލީމް ވަރަށް ޝައުގުވެރިކަމާއި އެކު އަޑުއަހަން އިނެވެ.\nއެއީ އަށާރަވަނަ ގަރުނުގެ މެދުތެރޭގެ އަހަރުތައް ގުނަމުންއައި ދުވަސްވަރެވެ. އޭރު ދިވެހިން ތަހުޒީބޭ މިކިޔާއެއްޗެއް ނުވެސް ދަނެއެވެ. ވެރިރަށް މާލެ އެކޭ ރާއްޖޭގެ އެހެން ރަށެކޭ މާބޮޑު ތަފާތެއްނެތޭ ބުންޔަސް ދޮގަކަށް ނުވާނެއެވެ. އޭރު ދިވެހިންވަނީ ދެބައިވުމެއްނުވާ އަޚުވަންތަކަމުގެ މާތް ގުޅުމަކުން ގުޅިލާމެހިފައެވެ. ހިޔާވަހިކަން ހޯދަމުންދިޔައީ ފަން ޖިފުޓީގެ އެހީގައެވެ. ރޭގަނޑު ނުވައެއްގެ ފަހުން ރަށުތެރެއިން އިވޭނީ ހަމައެކަނި ދޫނި ސޫފާ ސޫފީގެ އަޑާއި އަދި އެހެންވެސް މިފަދަ ގުދުރަތީ އަޑުތަކެވެ. ސަބަބަކީ ގިނަ ރަށްތަކަށް ކަރަންޓު ނުލިބޭތީއާއި ކަރަންޓު ލިބޭ މަދު ރައްތަކުގައިވެސް އަށެއް ނުވަތަ ނުވައެއް ޖަހާއިރު ކަރަންޓު ކެނޑޭތީއެވެ.\nކޮންމެއަކަސް މި ކިޔައިދެވުނީ އޭރުގެ ދިވެހިންގެ ވާހަކައެވެ. ދެން މި ކިޔައިދެނީ އެޔައްވުރެންވެސް އަޖައިބު ކުރުވަނިވި ކަމެއްގެ ވާހަކައެވެ.\nތިނަދޫ އަކީ ގ.ދ އަތޮޅުގެ ނިސްބަތުން އާބާދީ ބޮޑު ރަށެކެވެ. އައިމިނަ އާއި އަލިފުޅަކީ ރަށުގައި ވަރަށް އާދައިގެ ދިރިއުޅުމެއް އުޅެމުންދާ ދެމަފިރިންނެވެ. އުމުރުން އެންމެ ފަނަރަ އަހަރުގައި އައިމިނަ އަލިފުޅާއި ކައިވެނިކުރިއިރު އަލިފުޅުގެ އުމުރުންވެސް ވާނީ ސަތާރަވަރަކަށް އަހަރެވެ. މި ކައިވެންޔަކީ އަލިފުޅުގެ ބައްޕަ ނިޔާވިއިރު ކޮއްފައިވާ ވަސިއްޔަތެކެވެ. އެހެން ނަމަވެސް އައިމިނަ މި ކައިވެންޔާ ރުހި ގަބޫލެވެ.\nމި ކައިވެންޔަށް ވިހި އަހަރު ވެގެން ގޮސްފައިވާ އިރުވެސް މި ދެމަފިރިންގެ އުނގު ފަޅުފިލުވައިދޭނޭ ކުއްޖަކު ވަނީ ނުލިބިފައެވެ. މިކަމާއި އައިމިނަ ވަރަށް ހިތާމަ ކުރެއެވެ. އަލިފުޅުގެ ޙާލަކީވެސް މިއީއެވެ. އެހެންނަަމަވެސް އަލިފުޅު އެކަން އައިމިނަ އަށް އެނގުނަނުދީ އުޅެވޭތޯ ވަރަށް މަސައްކަތް ކުރެއެވެ. އަލިފުޅުވެސް ކިތަންމެހާވެސް ދަރިއަކު ބޭނުމެވެ. އެކަމަކުވެސް ކުރާނީ ކީއްހެއްޔެވެ! މާތްކަލާނގެ އެމީހަކަށް މިންވަރުކުރެއްވި ގޮތަކަށް ޝުކުރުވެރިވުން ނޫން ގޮތެއް ނެތެވެ.\nމިވީހާ ދުވަސްތަކުގައި އަިމިނައަށް ނުކުރާކަށް ބޭހެއް ނެތެވެ. ނުދަމާކަށް ތެލެއް ނެތެވެ. ނުވިތާކަށް އައިމިނަގެ ބައްޕަ އީސާފުޅު ވަނީ މިކަމަށް ބަލަންޖެހޭ ފާލެއް ބަލައި ފަންޑިތަވެސް ހަދާފައެވެ. އެހެން ނަމަވެސް މިކަމަށް އަލިމަގެއް ފެންނަ ގޮތެއް ހަަމަ އެއްގޮތަކަށްވެސް ނުވިއެވެ.\nދަރިއެއްގެ ފޮނި އުއްމީދުގައި ދުވަސްތައް ފާއިތުވަމުންގޮސް މި ދެމަފިރިންގެ ކައިވެނީގެ ރިހިޔޫބީލް ފަހަނަ އަޅާ ގޮސް ތިރީސް އަހަރުވެސް ފުރުނީއެވެ. އަދިވެސް އައިމިނަގެ ދެމަފިިރިންގެ ޢަޒުމަކަށް ބަދަލެއް ނާދެއެވެ. މާތްﷲ އަށް ވަކީލުކޮށް އެކަލާނގެއަށް ދުޢާ ދެންނެވުމުގައި ވަރުބަލިކަމެއް ނެތި ދެމިތިއްބެވެ.\nއަލިފުޅަކީ ރާވެރިއެކެވެ. މިކަމުން މާބޮޑު އާމްދަނީއެއް ނުލިބެއެވެ. ބައްޕަ ނިޔާވުމާއި ގުޅިގެން އާއިލާގައި ހަގަށް ތިބި ތިން ކުދިންގެ ޚަރަދުތައްވެސް ބަލަހައްޓަން ޖެހުނީ އަލިފުޅަށެވެ. ރާއަރައިގެން ލިބޭއެއްޗަކުން ގިނަފަހަރަށް އަނގަޔާ އަތާ ދިމާނުވެއެވެ. އެހެންކަމުން އައިމިނަވެސް އާމްދަނީ ހޯދުމަށް ފަންގިވިނުމުގެ މަސައްކަތް ފެށިއެވެ.\nއަވައްޓެރިއަކާއި އެކީ ފަންގިވިނުމުގައި އައިިމިނަ އަވަދިނެތި އުޅުނު ދުވަހެކެވެ. އާދައިގެ މަތިން އަލިފުޅުވީ ރުކަށްއަރާން ގޮހެވެ.\n” އަހަރެން އަންނާނަން މި ފަންބޮޑި މޫދުގަ އަޅާފަ. މިހާރު އެއޮއް އިރު އޮއްސެނީ” މިހެން ބުނެ ހަލުވި ފިޔަވަޅުތަކެއްގައި އައިމިނަ ހިނގައިގަތީ ގެއާއި ވީ ފަރާތުން އަތިރިމައްޗަށެވެ. އިރުއޮއްސި އަނދިރިވުމުގެ ކުރިން އެނބުރި ގެއަށް އައުމުގެ ނިޔަތުގަ އެވެ.\nއައިމިނަމެންގެ ގެ ހުންނަނީ ހުޅަނގު ފަރާތުން އަތިރިއަށް ވާގޮތަށްކަމުން އެހިސާބަށްދާކަށް މާ ގިނަ އިރެއް ނުނަގައެވެ. އޭރު ކޮންމެވެސް ވަރަކަށް އަނދިރިވާން ފަށައިފިއެވެ. މުޅި އުދަރެސް ރަތްވިލާ ތަކުން ވަށާލެވިފައިވާއިރު ގަސްބޯ އެ ސަރަހައްދު ސިފަވަނީ ވަރަށްވެސް ނާމާންކޮށެވެ.\nއެހެން ނަމަވެސް އައިމިނަގެ މޫނުމަތިން އެއްވެސްކަހަލަ ކަންބޮޑުވުމެއް ފެންނާކަށް ނެތެވެ. އައިމިނަގެ އެއްވެސް ފަރުވަލެއް ނެތެވެ. ވާނީވެސް އެހެންތާއެވެ. އެއީ އައިމިނައަށް އާކަމެއް ނޫންވިއްޔާއެވެ.\nއައިމިނަ މަޑުކުރުމެއްނެތި ގޮސް ތޮށިގަނޑުމަތީ ހެދިފައިއޮތް ފެންގަޑެއްގައި ފަންބޮޑި ބޭއްވުމަށްފަހު އޭގެ މައްޗައް އެތަނުން ދެތިން ގާ ލުމައްފަހު އެނބުރި ގެއައްދާން ހިގައިގަތެވެ.\nއައިމިނަގެ ފިޔަވަޅުތަކަށް ހުއްޓުމެއް އައީ އެދިމާ ގަސްތަކު ތެރެއިން ކުޑަކުއްޖެއްގެ ކުކުރުމުގެ އަޑު ކަންފަތުގައި ޖެހުމުންނެވެ. އަޑު އައި ދިމާލަށް އައިމިނަ ދެތިން ފިޔަވަޅެއް އަޅައިލީ އެއީ ހީވި ހީވުމެއްތޯ ޔަގީންކޮށްލުމުގެ ނިޔަތުގައެވެ. ނަމަވެސް ފެނުނު މަންޒަރަކުން އައިމިނަގެ ހަރަކާތް ހުއްޓުނު ކަހަލައެވެ. ފަހަތަށް ޖެހިލެވުނީ ބޭއިޚްތިޔާރުގައެވެ. މިފެންނަނީ ހަގީގަތެއްތޯ ގަބޫލުކުރަން ދަތިވި ކަހަލައެވެ. އެހެންކަމަށްވާނަމަ އެއީ ހާދަ ރަހުމް ކުޑަ އިންސާނެކެވެ. އެ ކުއްޖާ އެހާލަށް ދޫކޮއްލަން ކެރުނީ ކޮންފަދަ މަޔަކަށް ބާވައެވެ. އެމީހެއްގެ ހިތުގައި މައިވަންތަކަމުގެ ކުޑަވެސް ރަހުމެއް ނުހިގަނީ ހެއްޔެވެ! މިއީ ކޮންފަދަ އިމްތިހާނެއް ހެއްޔެވެ! ހިތައް އަރާ ފައިބަމުންދިޔަ ސުވާލުތަކުން އައިމިނަގެ ބޯ ހާސްކުރުވަމުން ދިޔައެވެ.\nއާއެކެވެ. އައިމިނައަށް މި ފެންނަނީ ހަމަ ހަގީގަތެވެ. ގަސްތަކުތެރެއިން އައިމިނައަށް އެ ފެންނަނީ ވިހޭތާ މާގިނައިރުތަކެއް ނުވާ ތުއްތު ކުއްޖެކެވެ. މިކުއްޖާގެ ހާލު ފެނި އައިމިނަގެ ހިތް ހަމްދަރުދީއިން ފުރި ބަންޑުންވިކަހަލައެވެ. އައިމިނަ އެކުއްޖާ ނަގާ ގަޔާލާ ބޮނޑިކޮއްލިއެވެ. ކީއްވެ ކަމެއް ނޭނގެއެވެ. އައިމިނަގެ ހިތުގައި މައިވަންތަކަމުގެ ރޫޙު އާލާވެގެންދިޔައެވެ. މަޑުކުރުމެއްނެތި އައިމިނަ މިސްރާބުޖެހީ ގެއަށް ދިއުމަށެވެ.\nއައިމިނައަށް ގެއަށް އާދެވުނުއިރު އަލިފުޅު އައިމިނަ ލަސްވެގެން އުޅުނެވެ. އަލިފުޅަށް އިތުރު ހައިރާންކަމެއް ލިބުނީ އައިމިނަގެ އަތުގައި އޮތް ކުއްޖާ ފެނުމުންނެވެ.\n“ތިއީ ކޮންކުއްޖެއް؟” “ހާދަ ލަސްވީ؟” އަވަސް އަވަހަށް އަލިފުޅު ސުވާލުކުރަން ފެށިއެވެ. އައިމިނަ ކަންވީގޮތް ކިޔައިދިނެވެ.\n“ތިކަން ވާނީ ރަށުގެ އިސްވެރިންނަށް އަންގަން” ވަރަށް ހައިރާންވެހުރެ އަލިފުޅު ބުންޏެވެ. އެއަށްފަހު އެބައަންނަން ކަމަށްބުނެ އަވަސް ފިޔަވަޅުތަކެއްގައި ހިނގައިިގަތެވެ.\nދެދުވަސް ވަންދެން ބެލި ބެލުމުން އެއްވެސްމީހަކު ވިހާފައިވާކަން އެގޭގޮތެއް ނުވިއެވެ. އެންމެފަހުން އައިމިނަގެ ދެމަފިރިން ނިންމީ އަމިއްލަ ދަރިއެއްފަދައިން އެކުއްޖާ ބަލާށެވެ. ދަރިންނަކީ ކިހާބޮޑު ނިއުމަތެއްކަން އެންމެ ބޮޑަށް ވިސްނޭނީ އައިމިނަ ފަދަ އެ ނިޢުމަތުން މަޙްރޫމްވެފައިވާ މީހަކަށެވެ. ކޮންމެއަކަސް އައިމިނަ އެ މަސްއޫލިއްޔަތާ ހަވާލުވީ ވަރަށްވެސް ހިތްހަމަޖެހުމާއި އެކީއެވެ. ﷲގެ މިންވަރުފުޅަށް ޝުކުރުވެރިވާ ހާލުގައެވެ.\nދުވަސްތައް ފާއިތުވަމުންގޮސް އައިމިނަމެންގެ ދަރިފުޅަށް އަހަރެއް ފުރެން ގާތްވަނީއެވެ. އެއް ރެއެއްގެ ދަންވަރުގެ ވަގުތެވެ. ކުޑަ ކުޑަ އަހުމަދަށް ހޭލެވުނީ މެންދަމުން އަލިވެ ތިނެއް ޖަހަން ގާތްވެފައި ހުއްޓައެވެ. ލޯ ހުޅުވާލުމަށްފަހު އިރުކޮޅަކު މައްޗަށް ބަލަންއޮތުމަށްފަހު ކައިރީގައި އޮތް އައިމިނައަށް ބަލާލިއެވެ. އޭރު ޖެހިގެން ހުރި ކުޑަ އަށީގައި އަލިފުޅު ނިދާފައި އޮތެވެ. އަހުމަދަކީ އަދި ރަގަޅަށް ނުވެސް ހިނގޭ ކުއްޖެކެވެ. ނަމަވެސް އަމަލުތަށް ހުރިގޮތުން ހީވަނީ ބުއްދިހަމަޖެހޭ ބޮޑު މީހެއް ހެނެވެ. އައިމިނަ އޮތީ ނިދައިފައިކަން ޔަގީންކޮއްލާ ކަހަލަގޮތަކަށް ބަލާލުމަށްފަހު ތެދުވެގެން ހިނގައިގަތީ ބޭރުދޮރާއި ދިމާއަށެވެ. ހިނގާފައި ދިޔަލެއް ފަރިތަކަމުން އެއީ އެއްއަހަރު ނުފުރޭ ކުޑަކުއްޖެކޭ ބުނެވޭނޭ އެއްވެސް ޖާގައެއް ނެތެވެ. އެދިޔަ ގޮތަށް ގޮސް ބޭރު ދޮރުގެ މަކުޑި ނައްޓާލުމަށްފަހު ވަރަށް ސިއްރުސިއްރުން ބޭރަށް ދެމިގަތެވެ.\nމުނާޖާގޮވާއަޑަށް އައިމިނައަށް ހޭލެވުނުއިރު އަލިފުޅު އޮތީ ގަދަނިދީގައެވެ. އަހުމަދުވެސް ވަރަށް އަރާމުގައި ނިދާފައި އޮތެވެ. އަލިފުޅަށް ގޮވުމަށްފަހު އައިމިނަ ގޮސް ފާޚާނާއަށް ވަނެވެ. ފަތިސްނަމާދު ކޮށް އަވަދި ވެގެން އައިމިނަ އަވަސްވެގަތީ ގޭތެރޭގެ މަސައްކަތައިގެނެވެ.\n“އައިމިނާ، ކޮބާ މިއަދު ސައިބޯން ހުރީ ކޯއްޗެއް؟” ފަތިހު ރުކަށް އަރައިފައި އައިސް ވަރުބަލިކަމާއެކީ އަށީގައި އިށީންނަމުން އަލިފުޅު އައިމިނައަށް ގޮވާލިއެވެ.\n“މިއަދު ވަކި ޚާއަސް އެއްޗެއް ނަހަދަން.. ހަމަ ގަބުޅިއާއި ހަކުރާ!” އައިމިނަ ބަދިގޭގައި އިނދެ ޖަވާބުދިނެވެ.\n“ކޮބާތަ އެސޮރު؟ އަދިވެސް ނުތެދުވޭތަ؟” އަލިފުޅު އަނެއްކާވެސް ކޮއްލީ ސުވާލެކެވެ.\n“އާނ..!” އައިމިނަ މިހެން ބުނުމުން އަލިފުޅު ވަނީ ގޭތެރެ އަށެވެ.\n“އައިމިނާ….!!!!” ގެއަށް ވަންގޮތަށް އަލިފުޅު ހަޅޭއްލަވައިގަތެވެ.\nސައިތައްޓަކާއި ސައިތައްޓެކެވެ.. ފަޔައްލެވުނުހާ ބާރެއް ލައިފައި އައިމނަ އައިސް ވަނީ ގޭތެރެއަށެވެ. ގޭތެރެއަށް ވަންގޮތަށް ފެނުނު މަންޒަރަކުން އައިމިނައަށް ވެސް ވީ އަލިފުޅަށްވެސް ވީކަހަލަ ގޮތެކެވެ. އަހުމަދު ހުރީ އަށިމައްޗަށް ކޮޅަށްއަރާ ފުންމާށެވެ. އައިމިނަ ހައިރާންވީ އަހުމަދަށް އެހާ އަވަހަށް ހިގައިގަނެވުނީމައެވެ. އެއަށްވުރެވެސް އަޖައިބު ކުރުވަނިވި ކަމަކީ އެހާ ފަރިތަ ކަމާއެކީ ހަރަކާތްތެރިވެ އުޅޭތީއެވެ. ވާނީވެސް އެހެންތާއެވެ. އަހުމަދަށް ފިރުކިގަނެވުނުތާ އަދި ހަފްތާއެއް ނުވޭވިއްޔާއެވެ.\nއައިމިނައާއި އަލިފުޅަށް ތިބެވުނީ އާގަމަ ވެފައެވެ. ލިބުނު ހައިރާންކަމާ އެއްވަރަށް ދެމަފިރިން އުފާވެސް ވިއެވެ. އަލިފުޅަށް ބަލާލުމަށްފަހު އައިމިނަގޮސް އަހުމަދު ނަގާ މެޔާލާ ބޮޑިކޮއްލިއެވެ. އޭރުވެސް އަލިފުޅު ހުރީ ހުއްޓުން އަރާފައެވެ.\nދުވަސްތައް މިގޮތުގައި ފާއިތުވަމުންގޮސް އަހުމަދަށް ފަސްއަހަރު ފުރުނީއެވެ. އަހުމަދުގެ ފަރާތުން ފެންނަމުންދިޔަ އާދަޔާޚިލާފު ކަންތައްތަކަށް މާބޮޑު ފަރުވާލެއްނުބަހައްޓާ އަލިފުޅުގެ ދެމަފިރިން ދިޔައީ އެ ދަރިފުޅަށް ބޭނުންވާ ލޯތްބާއި އަޅާލުން އޭގެ އެންމެ ފުރިހަމަ ގޮތުގައި ދެމުންނެވެ.\nއާދައިގެމަތިން ދުވަހުގެ މަސައްކަތް ނިންމާލުމަށްފަހު އުޑުމަތި ބަނަކޮށް އޮތުމާއިވެސް އެކީ އައިމިނަމެން ނިދަން ވަނީ ތަންކޮޅެއް އަވަހަށެވެ. ނަސީބަކުން މާގިނަ އިރުތަކެއް ނުވަނީސް އަހުމަދު ނިދައިފިއެވެ. އައިމިނަވެސް އެހެން އޮންނަތާ މާގިނަ އިރުތަކެއް ނުވަނީސް ނިދިއްޖެއެވެ.\nއަލިފުޅަށް ހޭލެވުނީ އަތިރިއަކަށް ދާންޖެހިގެންނެވެ. އޭރު ގަޑިން މެންދަމުންއަލިވެ ތިނެއް ޖަހަނީއެވެ. ވަރަށް ބޯކޮށް ވާރޭވެސް ވެހެމުން ދިޔައެވެ. ފުރާޅުންފައިބަމުންދިޔަ ފެންތިކިތަކެއް ގޭގެ ކަނެއްގައި ބަހައްޓާފައި ހުރި ފެން ބަނޑިޔަލުގައި ޖެހޭތީ އެއިން މުޅި ގޭތެރޭގައި ވަނީ މަޑު މިޔުޒިކެއް ކުޅެލާފައެވެ. ފުޅި ބައްތީގެ މަޑު އަލި ފިޔަވާ އެހެން އެއްވެސް އަލިކަމެއް ފެންނާކަށްނެތެވެ.\nއަޅިފުޅު އަށިން ތެދުވެ އިށީދެލި ވަގުތު ގެއިން ބޭރަށް ނިކުންނަން ހުރި ދޮރާއި ދިމާލުން އަޑެއް އިވޭހެން ހީވެ އެދިމާލަށް ބަލާލިއެވެ. އޭރު އަހުމަދު ދޮރުން ބޭރަށް ދެމިގަތްތަން އަލިފުޅަށް ކިތަންމެ ރީއްޗަކަށްވެސް ފެނުނެވެ. އަލިފުޅަށް ތެޅިގަނެވުނެވެ. ދެވަނަ ސިކުންތުގައި އަލިފުޅު ބަލާލީ އައިމިނަ އޮތް އައްޓަށެވެ. އެއާއެކު އަވަސް އަވަހަށް ބޭރަށް ބޯދިއްކޮއްލިއެވެ. ނަމަވެސް އަހުމަދު ފެންނާކަށް ނެތެވެ. އޭރުވެސް ވެހެމުންދިޔަ ވާރޭއަކަށް ބަދަލެއް ނާދެއެވެ.\nލިބުނު ހައިރާންކަމާ އެކު އަލިފުޅު އަވަސް އަވަހަށް އައިމިނަ އަށް ގޮވިއެވެ. އަލިފުޅު ބުނި އެއްޗެއް އައިމިނައަށް ފަހުމްވާން އިރުކޮޅެއް ނެގިއެވެ. އެއާއިއެކު ތެޅިގަނެފައި އަށިން ތެދުވިއެވެ. އައިމިނަ ހީވަނީ ދެންމެ ދެންމެ ނުކުމެގެން ހިގައިދާނެހެނެވެ. އަހުމަދު މިގަޑީގައި ދާނީ ވެސް ވަކި ކޮންތާކަށް ބާއެވެ. އަނެއްކާ މީހަކު އަހުމަދު ގެންދިޔައީ ބާއެވެ. މިފަދަ ޚިޔާލުތަކަކުން މި ދެމަފިރިންގެ ބޯ ހާސްކުރުވަމުން ދިޔައެވެ. އެކަމަކު މިއޮއް ދަންވަރު އެހާމެ ބޯ ވިއްސަރައިގަ އަހުމަދު ހޯދަން ދާނީވެސް ވަކި ކޮންތާކަށްހެއްޔެވެ. އަހުމަދު އަންނަންދެން މަޑުކުރުން ނޫނީ އިރުއަރަންދެން ކެތްކޮއްލުން ނޫންގޮތެއް ނެތެވެ. އައިމިނަ އަށް އެއްތާކު މަނޑުން އިނދެވޭކަމަކަށް ނުވެއެވެ.\nމުނާޖާ ގޮވީވެސް މިފަދަ ގޮތެއްގައި އައިމިނަ ދެކޮޅަށް ހިނގާލަ ހިނގާލާ ހުއްޓައެވެ. ވާރޭވެސް ތުނިކޮށްލައިފައި ވުމާއެކު އަލިފުޅު ގެއިންނުކުތީ ފަތިސް ނަމާދު ކޮށްގެން އަހުމަދު ހޯދަންދާނެކަމަށް ބުނެފަައެވެ. ފަތިސްނަމާދަށް ފަހު އަހުމަދު ހެޔޮހާލުގައި ވުންއެދި އައިމިނަ ރޮއެރޮއެފައި ދުޢާ ދެންނެވިއެވެ. ފަތިސް ނަމާދުން އަވަދިވެގެން އައިމިނަ އެނބުރިލިއިރު އަހުމަދު އޮތީ އަރާމުކޮށް ނިދާލާފައެވެ. ލިބުނު ހައިރާން ކަމާއެއްވަރަށް އައިމިނަ އެހާމެ ބިރުވެސްގަތެވެ. ހަމަގައިމުވެސް ގެއަށް މީހަކު ވަންނަމަ އައިމިނައަށް ނޭނގިނުދާނެއެވެ.\nއެވަގުތު ގެއަށްއައިސް ވަން އަލިފުޅަށް އަހުމަދު ފެނުމުން ސުވާލުންފުރިފައިވާފަދަ ގޮތަކަށް އައިމިނައަށް ބަލާލިއެވެ. އައިމިނަ ވީގޮތް ކިޔައިދިނުމުން އަލިފުޅުގެ ހިތުގައި ބިރުވެރިކަން އުފެދުނެވެ. ކޮންމެވެސް ނުބައެއް އުޅޭކަމުގައި އަލިފުޅުގެ ހަވަނަ ހިއްސު އަލިފުޅަށް ވިސްނައިދިން ކަހަލައެވެ. އައިމިނައަށް ބަލާލުމަށްފަހު އަލިފުޅު ނުކުތީ ބޭރަށެވެ. އައިމިނަވެސް ވަރަށް ކަންބޮޑުވެފައި ހުރެ މިސްރާބުޖެހީ ބަދިގެއާއިވީ ފަރާތަށެވެ.\n“ދަރިފުޅާ އަހުމަދާ.. ރޭގަ ދަރިފުޅު ބޭރަށް ދިޔައިންތަ؟” އަހުމަދު ހޭލައިގެން އައުމުން އައިމިނަ ފުރަތަމަވެސް ކޮއްލީ އެ ސުވާލެވެ. އަހުމަދު ފާޑަކަށް ބަލާލުމަށްފަހު ހަމައެކަނި ބޯ ހޫރާލީއެވެ. އައިމިނަ ކުޑަކޮށް ހިތްހަމަ ނުޖެހުނެވެ.\n“އަހުމަދު ދޮގުވެސް ހަދަންފެށީތަ؟ ބައްޕަ ބުނި އަހުމަދު ރޭގަ ބޭރަށް ނުކުންނަނިކޮށް ދެކުނީމޭ.. ކޮންތާކަށް ދިޔައީ؟” ކުރަންހުރި މަސައްކަތް ހުއްޓާލުމަށްފަހު އައިސް އަހުމަދު ކައިރީ ހުއްޓިހުރެ ސުވާލުކޮއްލިއެވެ. ދެންވެސް އަހުމަދުގެ ފަރާތުން އެދެވޭ ޖަވާބެއް ނުލިބުނެވެ. އައިމިނަ އެހާވަރަށް ސުވާލުކުރުމުންވެސް ބޯ ހޫރާލުން ފިޔަވާ އިތުރު ކަމެއް އަހުމަދު ނުކުރިއެވެ.\nއެވަގުތު ގެއަށް ވަދެގެންއައި އަލިފުޅުގެ މޫނުމަތިން ފެންނަންހުރީ މާޔޫސްކަމެވެ. އައިމިނަ އަވަސްއަވަހަށް ވީ ކީއްތޯ ސުވާލުކޮއްލިއެވެ. އަލިފުޅުގެ ވާހަކަ ނިމުނުއިރު އައިމިނައަށް ހަމަ ރަނގަޅަށްވެސް ރޮވިއްޖެއެވެ. އަހުމަދުގެ ފަރާތުން އެންމެ ކުރީއްސުރެ ފެންނަމުންއައި އާދަޔާޚިލާފު ކަންތައްތަކުގެ އަސްލު އަދިކިރިޔާ މި އެނގުނީއެވެ. އާއެކެވެ. އަހުމަދަކީ ތި ހީކުރާ ކަހަލަ ކުއްޖެއް ނޫނެވެ. އަހުމަަދަކީ އިންސިއެއްގެ ދަރިއެއް ނޫނެވެ.\nއަލިފުޅު ފާލުބަލައިގެން އެނގުނު ގޮތުގައި އަހުމަދު ވިހޭރޭ އަހުމަދުގެ (ޖިންނި) މަންމަ މަރުވީއެވެ. އެވަގުތު ވީ އައިމިނައަށް އެތަނަށް ދެވުނު ވަގުތު ކަމުން އަހުމަދުގެ މަންމަ އަހުމަދު އެތަނަށް ދޫކޮއްލީއެވެ. އެއީ އައިމިނަ އެ ދަރިފުޅު ލޯބިން ބަލާބޮޑުކުރާނެ ކަމުގެ ޔަގީންކަން އޮތުމާއިވެސް އެކީގައެވެ. އައިމިނަ މެންނަށް ނޭގުނަސް އަހުމަދަށް އަށްމަހުން ފެށިގެން އަހުމަދު ބޭރަށްނުދާ އެއްމެ ރެއެއްވެސް ފާއިތުވެ ނުދެއެވެ. އެހެން ނަމަވެސް އަހުމަދު ދަނީ ކީއްކުރަންކަން އަދި އަދަށް ދާންދެންވެސް އޮތީ ވަންހަނާ ވެފައެވެ.\n“ދެން އެމީހުން އެ ކުއްޖާ އަށް ކިހިނެއް ހެދީ؟” އިސްމާއީލްބެގެ ވާހަކަ މެދުކަނޑާލަން ޖެހުނީ އަލީމް ކޮއްލި ސުވާލަކުން ނެވެ. “އެނގިފައިވާ ގޮތުން އަލިފުޅުގެ ދެމަފިރިން މަރުވަންދެންވެސް އަހުމަދަށް އަޅާލާ ދަރިއެއް ފަދައިން ބެލި. އަދި އަލިފުޅުގެ ދެމަފިރިން މުސްކުޅިވީ ދުވަހު އެ ދެމަފިރިންގެ ހުރިހަ ކަމެއްވެސް ކޮއްދިނީ އަހުމަދު.. އަހުމަދަކީ ޖިންނި ކުއްޖަކަސް އޭނަގެ ފަރާތުން މިހާތަނަށް އެއްވެސް މީހަކަށް ގެއްލުމެއް ލިބިފައެއް ނުވޭ. އެހެން ނަމަވެސް ބައެއް މީހުން އަހުމަދު ފެނިގެން ހޭނެތިފައިވެސް އެބަހުރި. ބައެއްފަހަރު އޭނަ ދެކެ ބިރުގަނެ އުނދަގޫ ކުރާނަމަ އެފަދަ މީހުންނަށް ޖެއްސުން ކޮށް ހަދާ ކަމަށްވޭ.. މިހާރުވެސް އެގޭދޮށުންނާ ރަށުގެ އެހެންވެސް ތަންތަނުން މިކުއްޖާ ފެންނަކަމަށްވޭ.. މުޅި އަތޮޅަށްވެސް މިކުއްޖާ މަޝްހޫރުވެފައި ވަނީ “ކުޑަކުއްޖާ” ގެ ނަމުން.. މީހުން ބުނެއުޅޭ އެކުއްޖާ ރޭގަނޑު ބޭރަށް ދަނީ އޭނާގެ އާއިލާ މީހުންނާ ބައްދަލުކުރާށޭ… ބައެއް މީހުން ބުނޭ އޭނާ މެންދަމު ކަނޑަށް އެރެއޭވެސް..” އިސްމާއީލްބެ އިތުރަށް ކިޔައިދިނެވެ.\nވާހަކަ މިހާހިސާބަށް ދިޔައިރު އިރުއޮއްސެނީ އެވެ. އޭރު ހޯޅުއަށީގައި ތިބި އިސްމައީލްބެއާއި އަލީމް އެކަންޏެވެ. ވާހަކައަށް ގެއްލިފައި އިންވަރުން އެންމެން ދިޔައިރުވެސް އަލީމްއަކަށް ނޭގުނެވެ.\n“ބޭބެ މިދަނީ މިސްކިތަށް. އެއޮއް ބަންގި ގޮވަނީ.. އެކޮއެވެސް އާދޭ” ބަންގީގެ އަޑު އިވުމާއިއެކު އިސްމާއީލްބެ މިހެން ބުނެ ތެދުވެ ހިނގައިގަތީ މިސްކިތާވީ ދިމާލަށެވެ. އަލީމްވެސް އިސްމާއީލްބެގެ ފަަހަތުން ތެދުުވެ ހިނގައިގަތެވެ.\nKihineh thi nihmaaly\nBirun halaaku….aslu vx…nyc mi story…ekm ninmun ehaa ryhcheh nun\nim also from thinadhoo. ekam real story ekey buneemehnnu. but thinadhooga nuhigaa adhi. nuzoo thinadhooga 14 aharu vee iru hama ekani mashhoor story akah innanee hiyani vaahaka. nuxu men gein handi fenna vaahak\nAs i have said before.. story aky hageegee haadhisaa ehge mahcchah binaakoh liyefaivaa vaahaka eh.. ekm beynunkurevifaivaa nan thah (rashuge nan ves himeney gothun) aee aslu nan thakeh noon..\nThanks for the comments..Aslu main story aky kiyaidhey bai.. ehenve ehisaabun ninmaaly..\nNice story, ekm mee hama hagee gathe baa\nEhen kamah balamaa\nthanks.. yeah..thunthun mathin ivey vaahakaeh.. hageegatheh kamah buneulheny..\nLike the story but the ending is does not suit the story\nthanks.. dhenfaharakun balaanan ragalhu kureveytho.\nPlease change the font of this website. It’s annoying and very unattractive :/\nnice story! enjoyed it alot!! but the ending needsalittle work.\nVarah reethi ekam nimun kada\nmee hama hageegatheh baa wow vrah salhi ingey birun halhaaku vejje\nNice story.ekam Nimun ehaa fakale noon\nstory main bayaky kiyaidhey bai.. ehenve egothah ninman jehuny.. thanks all for the comments..\nހަޤީޤީ ހިތާމަ ލޯބި October 15, 2016\nކުއްޅަވަށްފާ (13ވަނަ ބައި)\nބިރުވެރި ލޯބި August 18, 2016\nބިރުވެރި ލޯބި August 6, 2017\nއިންސާފް… 22 ވަނަ ބައި\nބިރުވެރި ލޯބި June 27, 2016


"Bos" mirey eydhafusheegai dhakan fashanee\n“ބޮސް” މިރޭ އޭދަފުށީގައި\n“ބޮސް” ގެ މަންޒަރެއް: މިރޭ މި ފިލްމް އޭދަފުށީގައި ޕްރިމިއާ ކުރާނެ.\nކުޅަދާނަ ވާހަކަ ލިޔުންތެރިޔާ ފާތިމަތު ނަހުލާގެ ވާހަކައަކަށް އައިޝަތު ރިޝްމީ ޑައިރެކްޓްކޮށްފައިވާ ފިލްމް “ބޮސް” މިރޭ އޭދަފުށީގައި އެޅުވުމަށް ތައްޔާރުވެއްޖެ އެވެ.\nމިރޭ މި ފިލްމް އޭދަފުށީގައި އެޅުވުމަށް ހަމަޖެހިފައިވަނީ މަލްޓިޕާޕަސް ހޯލުގަ އެވެ.\nފިލްމް އެޅުވުމުގައި އިސްކޮށް އުޅޭ ކްލަބް ދަ ބިގިނާސް އިން ބުނިގޮތުގައި މި ފިލްމްގެ ފުރަތަމަ ޝޯގެ ޓިކެޓް ވިއްކަން ފެށިތާ ބައި ގަޑިއިރު ތެރޭގައި ވިކި ހުސްވެފައިވާ ކަމަށެވެ. މި ފިލްމު އެޅުވުމަށް ހަމަޖެހިފައިވަނީ 9، 10 އަދި 11 ވަނަ ދުވަހުގެ ރެއެވެ.\n“ފުރަތަމަ2ޝޯގެ ޓިކެޓް ހުސްވެއްޖެ.3ވަނަ ރެޔަށް މިހާރުވެސް ޓިކެޓް ވިއްކަމުން މިދަނީ. މިއަދު ހަވީރު މި ފިލްމްގެ މޭކިން ސްކްރީންގައި އަޅުވާނަން،” ފިލްމްގެ ޓިކެޓް ވިއްކުމުގައި ހަރަކާތްތެރިވާ ރަމީޒް ޔޫސުފް ބުންޏެވެ.\n“ބޮސް” ގެ ޕޯސްޓަރެއް: މިރޭ މި ފިލްމް އޭދަފުށީގައި ޕްރިމިއާ ކުރާނެ.\nބޮސް އިން ދައްކައިދެނީ، މުއްސަނދި އަންހެއްކުއްޖެއްގެ މުދާގަނޑުގެ މައްޗަށް ގަދަވެގަތުމަށް ބަޔަކު ކުރާ މަސައްކަތެވެ. ކުޑައިރު މަންމަ ނިޔާވެފައިވާ އެ އަންހެން ކުއްޖާ، ބޮސްގެ ލީޑުން ފެނިގެންދާ މަރިޔަމް އައްޒަ (އިބާ) ހަމައެކަނި ބައްޕަގެ ލޯބި ލިބިގެން ބޮޑުވެ ކުއްލިއަކަށް އެ ބައްޕަ ނިޔާވުމުން ނަފްސާނީ ގޮތުން އޭނާ ކުރިމަތިލާ ހަނގުރާމައެވެ\nމީގެ އިތުރުން “ޑިޕްރެޝަން”އިން އަރައިގަތުމަށް އިބާ ކުރިމަތިލާ ގޮންޖެހުންތަކާއި، އެކަމުގެ ތެރޭގައި ކުރެވޭ މަޖުބޫރީ ކައިވެންޏަކާ އެކައިވެނިން ލިބޭ ހިތްދަތިކަން، އަދި ލޯބިވާމީހާ ނުލިބުމުން ކުރާ ހިތްދަތި އަސަރުވެސް މި ފިލްމުން ފެނިގެން ދާނެއެވެ.\nފިލްމުގެ ބަތަލެއްގެ ގޮތުގައި މުޅިން އައު މޫނެއް ފެނިގެންދާ މުހައްމަދު ޔުނާން (ރާއިދު)، ތެދުވެރި ލޯތްބަކަށްޓަކައި ވާ ގުރުބާނީ، ބެލުންތެރީންގެ ހިތް ހަމަ ރަނގަޅަށް ކުދި ކުދި ކޮށްލާނެ އެވެ.


ހުކުރުނަމާދު ކުރުމުގެ ކުރިން ސުންނަތް ނަމާދެއް ކުރުން – Ilm\nހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ ހުކުރު ދުވަހު ބަންގީގެ ފަހުން (ހުކުރުނަމާދު ކުރެއްވުމުގެ ކުރިން) ސުއްނަތް އެއްވެސް ނަމާދެއްނުކުރަށްވައެވެ. ހަމަ އެފަދައިން އެކަލޭގެފާނުގެ ޞައްލަ ﷲ ޢަލައިހި ވަސައްލަމްގެ ޞަޙާބީންވެސް ނުކުރަށްވައެވެ.\nއިމާމު އިބުނު ތައިމިޔާ މަޖުމޫޢުލް ފަތަވާގައި ވިދާޅުވެފައިވެއެވެ. “ރަސޫލާ ޞައްލަ ﷲ ޢަލައިހި ވަސައްލަމް ހުކުރު ދުވަހު ބަންގީގެ ފަހުން، ހުކުރުނަމާދު ކުރެއްވުމުގެ ކުރިން ސުއްނަތް އެއްވެސް ނަމާދެއްނުކުރަށްވައެވެ. އަދި އެކަލޭގެފާނުގެ ޞައްލަﷲ ޢަލައިހި ވަސައްލަމްގެ އަރިހުން މިކަން ރިވާވެގެންވެސް އައިސްފައި ނުވެއެވެ. ހަމަކަޝަވަރުން ރަސޫލާ ޞައްލަﷲ ޢަލައިހި ވަސައްލަމްގެ ޒަމާނުގައި، ހުކުރު ދުވަހު އެކަލޭގެފާނު މިންބަރުކޮޅުގައި އިށީދިވަޑައިގަތުމުން މެނުވީ ބަންގި ނުދެއްވައެވެ.”\nއަދި އިބުނުލްޤައްޔިމު ޒާދުލްމަޢާދުގައި ވިދާޅުވެފައި ވެއެވެ. “ބިލާލުގެފާނު ބަންގިގޮވާ ނިމިވަޑައިގަތުމުން ޞަޙާބީން ތެދުވެވަޑައިގެން އަވަސްއަވަހަށް ދެރަކުޢަތް ކުރެއްވި ކަމަށް ހީކޮށްފި މީހަކީ ސުއްނަތް ނޭގޭ އެއްމެ ޖާހިލު މީހާއެވެ. ކުރިންވެސް ބަޔާންކުރެވުނު ފަދައިން ހުކުރު ނަމާދުގެ ކުރިން އެއްވެސް ސުއްނަތް ރަކުޢަތެއް ނުވެއެވެ.”\nމިއީ އިމާމު މާލިކުގެވެސް މަޒުހަބެވެ. އިމާމު އަޙުމަދުގެ ފަރާތުން ރިވާވެގެންވާ މަޝްހޫރު ގޮތްވެސް މެއެވެ. އަދި ޝާފިޢީ މަޒުހަބުގެ ޢިލްމުވެރިންގެވެސް ބަސްފުޅެއްވެސް މެއެވެ.”\nއެހެންކަމުން މަތީގައި ބަޔާންވެދިޔަ ރިވާޔަތްތަކާއި ޢިލްމުވެރިންގެ ބަސްފުޅުތަކަށް ބަލާއިރު ހުކުރު ނަމާދުގެ ކުރިން (ބަންގިއާއި ހުކުރު ނަމާދާއި ދެމެދު) ސުއްނަތް ވެގެންވާ “ހުކުރުގެ އިހު ސުއްނަތް” ކިޔާ ނަމާދެއް ނުވެއެވެ.\nއަދި ބައެއް މުދިމުން ” ހުކުރުގެ ކުރީ ސުއްނަތް ކުރާށޭ ތިމަންނަ އަށާއި ތިޔަބައި މީހުންނަށް ﷲ ރަޙުމަތް ލައްވާނޭ”\nއެއީ އިބުނު މާޖާގެ އަރިހުން ރިވާ ވެގެންވާ މިޙަދީސުފުޅަށް ބުރަވެއެވެ. ((كَانَ النَّبِيُّ صَلَّى اللَّهُ عَلَيْهِ وَسَلَّمَ ” يَرْكَعُ قَبْلَ الْجُمُعَةِ أَرْبَعًا )) = ضعيف ابن ماجه = “ރަސޫލާ ޞައްލަ ﷲ ޢަލައިހި ވަސައްލަމަ ހުކުރު ނަމާދުގެ ކުރިން ހަތަރު ރަކުޢަތް ކުރައްވައެވެ.” އިބުނު ރަޖަބު ވަނީ ” ހުކުރުނަމާދުގެ ކުރިން ކުރާ ސުއްނަތް ނަމާދަކީ ބިދުޢައެއް ކަމަށް ބުނާ ބުނުން ނަފީކުރުން” މިމަވްޟޫޢަށް ފޮތެއްވެސް ލިޔުއްވާފައެވެ.


"Quds minivannuve sulha eh, hamajehumeh neiy"\nގުދުސް މިނިވަންނުވެ ސުލްހައެއް، ހަމަޖެހުމެއް ނެތް: އައްބާސް\nފަލަސްތީންގެ ރައީސް މަހްމޫދު އައްބާސް: ވިދާޅުވީ ގުދުސް މިނިވަންނުވެ ސުލްހައެއް ހަމަޖެހުމެއް ނެތް ކަމަށް\nފަލަސްތީންގެ ރައީސް މަހްމޫދު އައްބާސް ވިދާޅުވަނީ ގުދުސްއަކީ ރަތް ރޮނގެއް ކަމަށާއި އިޒްރޭލުގެ އިސްތިއުމާރާއި ކޮރަޕްޝަނުން މުޅި ސިޓީ މިނިވަންވި ދުވަހަކުން ނޫނީ ސުލްހައެއް، ސަލާމަތެއް އަދި ހަމަޖެހުމެއް ވެސް ނެތް ކަމަށެވެ.\n"ފަލަސްތީން މީހުން މިތިބެނީ ބަލަބަލާ، އިޒްރޭލުގެ ވަކިތައް ކޮށާލެވޭނެ ދުވަހަކަށް" އައްބާސް ވިދާޅުވި އެވެ. ރާމަﷲގައި ފަލަސްތީން ސަރުކާރުގެ އިސްވެރިންނާ ބައްދަލުކުރައްވައި އައްބާސް ވިދާޅުވީ އިޒްރޭލުގެ އަނިޔާވެރިކަމާއި ގެދޮރުވެރިކުރަން ކުރާ މަސައްކަތްތައް ހުއްޓުވާލެވޭނެ ދުވަހަކަށް އުންމީދުކުރައްވާ ކަމަށެވެ.\n"އަޅުގަނޑުމެން މަސައްކަތްކުރާނަން، އަޅުގަނޑުމެންގެ މީހުންގެ މައްޗަށް އަނިޔާވެރިވާ މީހުން ހުއްޓުވަން،" އައްބާސް ވިދާޅުވި އެވެ. އައްބާސް ވިދާޅުވީ ގުދުސް އާއި ޣައްޒާ އަދި ހުޅަނގު ސަހަރާގައި ވެސް އިޒްރޭލު މިހުން ފާރަވެރިވާނެ ކަމަށާއި ދޫކޮށްލާފައި ނުދާނެ ކަމަށެވެ.\nއައްބާސް ވިދާޅުވީ ދުނިޔޭގެ ބާރުތަކުން ގޮތެއް ނިންމައިދޭން އެދިވަޑައިގަންނަވާ ކަމަށާއި އެމެރިކާއާއެކު ވެސް މަޝްވަރާކުރެވޭ ކަމަށެވެ.\nފަލަސްތީން ރައްޔިތުންނަށް އައްބާސް ވިދާޅުވީ ގައުމު ދޫކުރައްވައި ވަޑައިނުގަންނަވާނެ ކަމަށާއި އިޒްރޭލަށް އޮތް ގޮތަކީ އަނިޔާވެރިކަން މިހާރު ހުއްޓާލުން ކަމަށާއި މާދަމާއަށް ފަސްކުރުމަކީ ސޭކުކަމަކަށް ވެދާނެ ކަމަށެވެ.\nއިޒްރޭލުން މިހާރު ވެސް ދަނީ ޣައްޒާއަށް ބޮންއަޅަމުންނެވެ. ސިނާއީ މަރުކަޒެއް އާންމުން ދިރިއުޅޭ ގެދޮރެއް ބެލުމެއް ނެތެވެ. އަންހެނުންނާއި ކުޑަކުދިންނަށް ވެސް ހަމަލާތައް ވަނީ އަމާޒުކޮށްފަ އެވެ. ފަލަސްތީން ރެޑް ކްރެސެންޓުން ބުނާ ގޮތުން މިހާތަނަށް މަރުމި މީހުންގެ އަދަދު 65 ވަނީ އަރާފައި ވާއިރު އެކިވަރުގެ އަނިޔާ ލިބުނު މީހުން 365 އަށް ވުރެސް އިތުރުވާނެ އެވެ.\nފަލަސްތީން އިޒްރޭލް ގާޒާ + މަހްމޫދޫ އައްބާސް\n"ހަމާސްއާ މަޝްވަރާނުކޮށް ސުލްހައެއް ނެތް"


NASA In Mars Ah Fonuvi Ulhandhakah Emergency Haalatheh Medhuveri Vehje - Vaguthu\nނާސާއިން މާސް އަށް ފޮނުވި އުޅަނދަކަށް އިމަޖެންސީ ހާލަތެއް މެދުވެރިވެއްޖެ\nދުނިޔެއާއި އެންމެ ގާތުގައިވާ ގުރަހަ، މާސް ގެ ދިރާސާތައް ކުރިޔަށްގެންދިއުމަށް އެ ގުރަހައަށް އެމެރިކާގެ ޖައްވީ އިދާރާ ނާސާއިން ފޮނުވި އުޅަނދަކަށް އިމަޖެންސީ ހާލަތެއް މެދުވެރިވެފައިވާ ކަމަށް ރިޕޯޓްތައް ބުނެފިއެވެ.\nނާސާގެ އޮފިޝަލުންނާއި ހަވާލާދީ ނޫސްތަކުގައި ބުނެފައިވަނީ، އިމަޖެންސީ ހާލަތެއް މެދުވެރިވެފައިވަނީ މާސްގެ ބިންފަދަ ފަށަލައިގެން ދައުރުކުރަމުންދާ "އިންސައިޓް" ލޭންޑާއަށް ކަމަށެވެ. މިގޮތުން ގުރަހައިގެ މޫސުމީ ކަމެއްގެ ސަބަބުން މި އުޅަނދުގެ ބެޓަރި ޗާޖްކުރުމަށް ހުރަސްއެޅޭފަދަ ކަމެއް ދިމާވެފައިވާ ކަމަށް އެފަރާތްތަކުން ވަނީ ބުނެފައެވެ.\nނޫސްތަކުން ރިޕޯޓްކުރާގޮތުން އިންސައިޓް ލޯންޗާގެ ބެޓަރި ޗާޖުކުރުމަށް ހުރަސްއެޅުނީ، އޭގެ ބެޓަރިތައް އިރުގެ އަލިން ޗާޖު ކުރުމަށް ޚާއްސަކޮށްގެން ހަދާފައިވާ ޕެނަލްގެ މައްޗަށް މާސްގެ ބިންފަދަ ފަށަލައިން ހިރަފުސް އަރައި އެ ޕެނަލަށް ބޭނުންވާ އަލިކަން ނުލިބި ހުއްޓުމުން ކަމަށެވެ. މިކަމުގެ ސަބަބުން ކުރިޔަށް އޮތް ދުވަސްތަކުގައި މި އުޅަނދު ބޭނުންކޮށްފިނަމަ ބެޓަރީގައި ހުރި ހަކަތަ އެކީގައި ހުސްވެ އުޅަނދު ދެން އިތުރަށް ބޭނުން ނުކުރެވޭ ހާލަތަކަށް ގޮސްދާނެކަމުގެ ނުރައްކާ އެބައޮތެވެ.\nމަސްދަރުތަކާއި ހަވާލާދީ ނޫސްތަކުގައިވާ ގޮތުން މި މައްސަލަ ދިމާވުމާއި ގުޅިގެން ނާސާއިން ވަނީ މޫސުން ބަދަލުވެ އިންސައިޓްގެ ސޯލަ ޕެނަލްތައް މަތީގައި ހުރި ހިރަފުސް، ފިލަންދެން އެ އުޅަނދު ވަގުތީގޮތުން ބޭނުންކުރުން ހުއްޓާލައި ނިއްވާލަން ނުވަތަ ހައިބަނޭޓް ކުރުމަށް ނިންމާފައެވެ.\nޗާޖު ނުވުން ފިޔަވައި އިންސައިޓް ލޯންޗާއަށް އިތުރު އެއްވެސް މައްސަލައެއް ކުރިމަތިނުވާ ކަމަށް އޮފިޝަލުން ބުނެއެވެ. އަދި މި އުޅަނދުގެ ހުރިހާ ފަންގްޝަނެއް ބަރާބަރަށް ހިނގާކަމަށްވެސް އެފަރާތްތަކުން ބުނެފައި ވެއެވެ.\nމިކަމާއި ގުޅޭގޮތުން މަޢުލޫމާތު ދެއްވަމުން އިންސައިޓްގެ އިންވެސްޓިގޭޓަރ ބޫރޫސް ބެނާޓް ވިދާޅުވެފައި ވަނީ، ކައިރި މުސްތަބަލެއްގައި މި އުޅަނދުގެ މަސައްކަތްތައް އަލުން ފެށޭނެ ކަމަށް އުންމީދުކުރާ ކަމަށެވެ. ނަމަވެސް އުޅަނދުގެ އޮޕަރޭޝަން ފެށޭނެ ސީދާ އިރެއް އޭނާ ހާމައެއް ނުކުރެއެވެ.\nމި ދުވަސްވަރަކީ މާސްއަށް ފިނިމޫސުން ކުރިމަތިވާ ދުވަސްވަރެވެ. އެހެންކަމުން އިންސައިޓްގެ ސޯލާ ޕެނަލްތަކުގައި އަށަގެންފައި ހުރި ހިރަފުން އެއިން ފިލާނީ ހޫނު މޫސުން އައުމުން ކަމަށް ވަނީ ޤަބޫލުކުރެވިފައެވެ. މާސްއަށް ހޫނު މޫސުން އަންނާނީ މިއަހަރުގެ ޖުލައި މަހު އެވެ.\nގޮތް ނޭނގޭ އުޅަނދެއް ދުނިޔެއަށް އައީތަ؟\nމިއަދު އިރުއޮއްސޭ ވަގުތު ރާއްޖެއަށް ސްޕޭސް ސްޓޭޝަން ފެންނާނެ\nއެއްކިލޯމީޓަރުގެ ބޮޑު ޖައްވީ އުޅަނދެއް އުފެއްދުމަށް ޗައިނާއިން ތައްޔާރުވަނީ\nއޭޕްރީލް 17, 2021 04:42\nމާސް އަށް ވިއްސާރަ ވެހެންދެން މަޑުކޮއްލާ ދެން. އޭރުން ކިލާތަށް ފިލާނެ. މި ހެދި ބަޔަކުވެސް އެ ކަމަށް ރިއާޔަތްކޮށް ކިލާކެހި އެއް ހަރު ނުކުރީ ކީއްވެބާ\nއޭޕްރީލް 17, 2021 23:15\nބޯން ގެންގުޅުނު ފުޅި އެއްކޮށް ހުސްކޮށްލިނަމަ އެކަން އެނގުނީސް\nޖޫން 12, 2021 05:32\nމިއީ ކުރިން ފޮނުވި އެތީގެ ވާހަކަ. މިހާރު ފޮނުވި އެއްޗަކީ ނިއުކްލިޔާ ޕަވާޑް އެއްޗެއް. 80 އަހަރު ވަންދެން ހުއްޓުމެއްނެތި ކުރިޔަށްދާ އެއްޗެއް. ފޮޓޯއިންވެސް މި ފެންނަނީ ކުރީގެ އެތި.


Aa Majileeha haasakoagen beyvi orientation program baavaifi\nއޮރިއެންޓޭޝަން ޕްރޮގްރާމަކީ މަޖިލީހުގެ ކަންކަމަށް މެމްބަރުން އަހުލުވެރި ކުރުމަށް ބާއްވާ ޕްރޮގްރާމެއް\n18 ވަނަ މަޖިލީހުގެ އޮރިއެންޓޭޝަން ޕްރޮގްރާމް ބާއްވާފައި ވަނީ 25 މެއި 2014 ގައި\nކ. މާލެ | 27 މެއި 2019 | ހޯމަ 00:05 | 13,613\nމެމްބަރުންނަށް ވަނީ ޗެމްބަރު ދައްކާލާ، ވޯޓް ސިސްޓަމް ދައްކާލާފައި - ޝުއައިބް މުހައްމަދު އިގްބާލް\n19 ވަނަ މަޖިލީހަށް އިންތިހާބުވެ ހުވާ ކުރައްވާ މެމްބަރުންނަށް ޚާއްސަކޮށްގެން ބާއްވާ އޮރިއެންޓޭޝަން ޕްރޮގްރާމް ބާއްވައިފިއެވެ.\nއޮރިއެންޓޭޝަން ޕްރޮގްރާމް ބާއްވާފައިވަނީ އާދީއްތަދުވަހުގެ ރޭ 9:00 ގައެވެ.\nމަޖިލިސް މެމްބަރުންނަށް ބާއްވާ އޮރިއެންޓޭޝަން ޕްރޮގްރާމަކީ ކޮންމެ ފަސް އަހަރުން އާ މަޖިލީހެއް އިންތިޚާބު ކުރެވޭއިރު، މަޖިލީހުގެ ކަންތައްތަކަށް މެމްބަރުން އަހުލުވެރި ކުރުވުމުގެ ގޮތުން ބާއްވާ ޕްރޮގްރާމެކެވެ.\nމެމްބަރުން އަހުލުވެރިކުރުމަށް ކުރިއަށް ގެންދިޔަ އޮރިއެންޓޭޝަން ޕްރޮގްރާމްގައި ވަނީ މެމްބަރުންނަށް ޗެމްބަރު ދައްކާލާ ވޯޓް ސިސްޓަމާއި، މައިކް ސިސްޓަމަށް މެމްބަރުން އަހުލުވެރިކުރުވާފައެވެ. އޮރިއެންޓޭޝަން ޕްރޮގްރާމްގެ މައިގަނޑު ބޭނުމަކީ، މަޖިލިސް ފެށުމުގެ ކުރިން މެމްބަރުން ބޭނުންވާ މުހިއްމު މައުލޫމާތު މެމްބަރުންނާއި ހިއްސާ ކުރުމެވެ.\n18ވަނަ މަޖިލީހުގެ އޮރިއެންޓޭޝަން ޕްރޮގްރާމް ބާއްވާފައި ވަނީ 25 މެއި 2014 ގައެވެ.\nބުދަ ދުވަހުގެ ރޭ ބޭއްވި ޕްރޮގްރާމްގައި 18 ވަނަ ރައްޔިތުންގެ މަޖިލީހުގެ މެމްބަރުންނާއި 19 ވަނަ ރައްޔިތުންގެ މަޖިލީހަށް އިންތިޚާބުވެވަޑައިގެންފައިވާ މެމްބަރުން ވަނީ ބައިވެރިވެފައެވެ. މި ޕްރޮގްރާމްގެ ތެރޭގައި ވަނީ 18 ވަނަ މަޖިލީހާ ބެހޭ ފޮތެއް ނެރެފައެވެ. މި ފޮތުގައި ވަނީ 18 ވަނަ މަޖިލީހުން ނިންމާފައިވާ މަސައްކަތްތަކާއި، ނުނިމި ހުރި މަސައްކަތްތައް ހިމަނާފައެވެ. މީގެ އިތުރުން މަޖިލިސްގެ އާ ވެބްސައިޓް ފީޗާރސްތައްވެސް ވަނީ ދައްކާލާފައެވެ.\nއާ މަޖިލިސް ހުވާކުރުމުގެ ޖަލްސާ އޮންނާނީ މި މަހުގެ 28 ވަނަ ދުވަހުގެ ރޭގަނޑު 9:30 ގައެވެ. އެ ޖަލްސާގެ ރިޔާސަތު ބަލަހައްޓަވާނީ މީދޫ ދާއިރާގެ މެމްބަރު އަހްމަދު ސިޔާމް މުހައްމަދެވެ.\n18 ވަނަ މަޖިލީހުގެ ރައީސް ގާސިމް އިބްރާހިމް ވިދާޅުވީ އާ މަޖިލިސް ހުވާ ކުރުމަށް ވާންޖެހޭ ތައްޔާރީތަކުގެ ގިނަ މަސައްކަތްތައް ނިންމާފައިވާ ކަމަށެވެ. އެގޮތުން ބޮޑު ހޭދައެއް ކޮށްގެން މަޖިލީހުގެ ކޮންފަރެންސް ސިސްޓަމާއި އެނޫން ވެސް ބައެއް ކަންކަން ވަނީ ބަދަލުކޮށްފައެވެ.\nމި ފަހަރުގެ މަޖިލިސް އިންތިހާބުގައި 65 ގޮނޑި ކާމިޔާބުކޮށް އެމްޑީޕީން ވަނީ އާ މަޖިލީހުގެ ސުޕަރ މެޖޯރިޓީ ނަގާފައެވެ.


Thalassemia kudhinge faruvaa faseyhain libeyne goiy hamajassaifi | Mihaaru\nހެލްތު މިިނިސްޓަރު އަބްދުﷲ އަމީން ވާހަކަ ދައްކަވަނީ. -- ފޮޓޯ: އަހްމަދު ނިޝާތު/މިހާރު\nތެލެސީމިއާ ކުދިންގެ ފަރުވާ ފަސޭހައިން ލިބޭނެ ގޮތް ހަމަޖައްސައިފި\n27 ޑިސެމްބަރ 2018 - 14:15 20 comments\nތެލެސީމިއާ ކުދިންނަށް ފަރުވާ ދިނުމަށްޓަކައި އެ ކުދިންނަށް ބޭނުންވާ ލެ އާއި އެހެން ވަސީލަތްތައް ރަށްރަށުން ފަސޭހައިން ލިބޭނެ ނިޒާމެއް ހެލްތު މިނިސްޓްރީން މިއަދު ހަމަޖައްސައިފި އެވެ.\nތެލެސީމިއާ ކުދިންގެ ފަރުވާ އާއި ލޭ ގެންގުޅުމުގެ ނިޒާމު އިފްތިތާހުކުރުމަށް ޗަމްްޕާ ސެންޓްރަލް ހޮޓެލްގައި ބޭއްވި ރަސްމިޔާތުގައި ވާހަަކަ ދައްކަވަމުން ހެލްތު މިނިސްޓަރު އަބްދުﷲ އަމީން ވިދާޅުވީ ތެލެސީމިއާ ކުދިންނަށް ސަރުކާރުން އަޅާލާނެ ކަމަށެވެ. އަދި އެގޮތުން ރާއްޖޭގައި މި ވަގުތު ތެލެސީމިއާ އަށް ފަރުވާ ހޯދަމުުން އަންނަ 270 ކުދިންނަށް ކުރިމަތިވެފައިވާ ތަކުލީފުތަކަށް ހައްލެއް ހޯއްދައިދީފި ކަމަށް ވެސް އޭނާ ވިދާޅުވި އެވެ.\nމި ނިޒާމުގެ ދަށުން ތެލެސީމިއާ ކުދިންނަށް އެ ކުދިންގެ ބޭސް ފަރުވާ އަށް ބޭނުންވާ ވަސީލަތްތައް އެސްޓީއޯ މެދުވެރިކޮށް ފަސޭހައިން ލިބޭ ގޮތް ހަމަޖައްސާފައި ވެއެވެ. އަދި ދެމެހެއްޓެނިވި ގޮތެއްގައި ހިދުމަތް ލިބޭނެ ނިޒާމެއް ހަމަޖެއްސުމަށް ސިއްހީ ހިދުމަތް ދޭ ތަންތަނުން ކޮންމެ މަހަކު ތަފްސީލީ ރިޕޯޓެއް މިނިސްޓްރީ އަށް ފޮނުވަން ކަނޑައަޅާފައި ވެއެވެ.\nމީގެ އިތުރުން ތެލެސީމިއާ އާ ގުޅޭ ގިނަ ހަރަކާތެއް ފަސް އަހަރުގެ މުއްދަތުގައި ކުރިއަށް ގެންދިއުމަށް ރާވާފައިވާ ކަމަށް މިނިސްޓްރީން ބުންޏެވެ. އޭގެތެރޭގައި ތެލެސީމިއާ އަށް ގައުމީ ފެންވަރެއްގައި ސްކްރީން ކުރުމާއި މި ބައްޔާ ގުޅޭގޮތުން ޖެނެޓިކް ކައުންސެލިން ދިނުން ހިމެނެ އެވެ.\nސަރުކާރުގެ ސިޔާސަތަކީ ތެލެސީމިއާ ކުދިންނަށް އޯގާތެރިކަމާއި އަޅާލުން އެންމެ މަތީ ދަރަޖަ އަށް ލިބޭ ބަޔެއްގެ ގޮތުގައި ބަލައިގަތުން ކަމަށް މި ރަސްމިއްޔާތުގައި ވާހަކަ ދައްކަމުން އަމީން ވިދާޅުވި އެވެ.\n"ސަރުކާރުގެ ސިޔާސަތަކީ ތެލެސީމިއާ ކުދިންނަކީ ސަރުކާރުގެ އޯގާތެރިކަމާއި އަޅާލުން އެންމެ މަތީ ދަރަޖައަކަށް ލިބޭ ބައެއް ކަމަށް ބަލައިގަނެ، އެ ކުދިންނަށް ބޭނުންވާ ވަސީލަތްތަކާއި ފަރުވާތައް އެންމެ ފުރިހަމަކޮށް ފޯރުކޮށްދިނުން،" އަމީން ވިދާޅުވި އެވެ.\nހެލްތު މިނިސްޓަރު އަބްދުﷲ އަމީން ލޭގެ ގައުމީ ސިޔާސަތު އިފްތިތާހުކޮށްދެއްވަނީ. -- ފޮޓޯ: އަހްމަދު ނިޝާތު/މިހާރު\nމި ރަސްމިއްޔާތުގައި ވާހަކަ ދައްކަވަމުން ރާއްޖޭގެ ރައްޔިތުންގެ 40 ޕަސެންޓަކީ ތެލަސީމިއާ ކެރިއަރުން ކަމަށް ވާތީ، ޒަވާޖީ ހަޔާތެއް ފެށުމުގެ ކުރިން މި ކަމާ މެެދު ވިސްނުމުގެ މުހިއްމުކަން ވެސް އަމީން ފާހަގަ ކުރެއްވި އެވެ.\n"ތެލެސީމިއާގެ ފަރުވާ އަކީ އަގުބޮޑު ފަރުވާއަކަށް ވެފައި، އަލުން އުފަންވާ ކުދިންގެ ނިސްބަތް ދަށް ނުކުރެވިއްޖެ ނަމަ ދައުލަތުން ތެލަސީމިއާ ކުދިންނަށް ކުރަންޖެހޭ ހަރަދު އިންތިހާއަށް ގިނަވެގެން ދާނެ،" މިިނިސްޓަރު ވިދާޅުވި އެވެ.\nއޭނާ ވިދާޅުވި ގޮތުގައި ތެލެސީމިއާ ޖެހިފައި ހުރި ބޮޑު މީހަކަށް އަހަރަކު 144،000 ރުފިޔާ ދައުލަތުން ހޭދަ ކުރެއެވެ.\nމި ރަސްމިއްޔާތުގައި މޯލްޑިވްސް ބްލަޑް ސާވިސަސްގެ އެސޯސިއޭޓް ސްޕެޝަލިސްޓް އިން ޕީޑިއޭޓްރިކްސް ޑރ. އަހްމަދު އަލީ ވިދާޅުވީ ކޮންމެ ކަމަށް ލޭ ބޭނުންވާ ވަގުތު ފަސޭހައިން ލޭ ލިބޭނެ ނިޒާމެއް ހަމަޖެއްސުމަކީ ވަރަށް މުހިއްމު ކަމެއް ކަމަށެވެ. އަދި ރާއްޖޭގައި އަމިއްލަ އަށް ލޭ ހަދިޔާ ކުރުމުގެ އާދަ އާއި އެކަމާ މެދު ހޭލުންތެރިކަން އިތުރު ކުރުމުގެ މުހިއްމު ކަން ވެސް އޭނާ ފާހަގަ ކުރެއްވި އެވެ.\n"ލޭ އެޅުމުގެ ހަރުދަނާ ނިޒާމެއް ގާއިމް ކުރުމުގައި ސަރުކާރުގެ ސިޔާސަތަކީ ލޭ އެޅުމުގެ ހުރިހާ މަރުހަލާ އެއްގައި އެކަށީގެންވާ ރަނގަޅު ފެެންވަރެއްގައި ހިންގާނެ ގޮތެއް އިންތިޒާމު ކުރުން،" ޑރ. އަހްމަދު ވިދާޅުވި އެވެ.\nތެލެސީމިއާ ކުދިންނަށް ބޭނުންވާ ލެއާއި އެކަމަށް ބޭނުންވާ ފަރުވާ ރާއްޖޭގެ ހުރިހާ ސަރަހައްދަކުން ފަސޭހައިން ލިބޭނެ ގައުމީ ސިޔާސަތެއް އެކުލަވާލުމަކީ ރައީސް އިބްރާހިމް މުހައްމަދު ސޯލިހް 30 ދުވަހުގެ ތެރޭގައި ފުރިހަމަ ކުރެއްވުމަށް ވެވަޑައިގެންފައިވާ ވައުދެކެވެ. ބަންދު ދުވަސްތައް ނުލައި ގުނާ ނަމަ މި ވައުދު ފުރިހަމަކުރަން ޖެހޭނީ މި މަހުގެ ނިޔަލަށެވެ.\nއިތުރު ލިޔުންތައް ސިއްހަތު ތެލެސީމިއާ މޯލްޑިވިއަން ބްލަޑް ސާވިސަސް ހެލްތު މިނިސްޓްރީ އަބްދުﷲ އަމީން، ހެލްތު މިނިސްޓަރު


Massala boduvi seaplane terminal in lounge thakeh hadhan kuyyah dhenee\n05:39am | Wednesday, 30 September 2020\nވެލާނާ އިންޓަނޭޝަނަލް އެއާޕޯޓުގައި އަލަށް ހެދި ސީޕްލޭން ޓާމިނަލް. މިތަނުގައި ލައުންޖްތައް ހިންގާނެ ފަރާތްތައް ހޯދަން ވަނީ އިއުލާންކޮށްފައި. ފޮޓޯ: އެމްއޭސީއެލް\nމައްސަލަ ބޮޑުވި ސީޕްލޭން ޓާމިނަލުން ލައުންޖްތަކެއް ހަދަން ކުއްޔަށް ދެނީ\nވެލާނާ އިންޓަނޭޝަނަލް އެއާޕޯޓް (ވީއައިއޭ)ގައި އަލަށް ހެދި ސީޕްލޭން ޓާމިނަލުން "އެކްޒެކެޓިވް ލައުންޖު"ގެ ގޮތުގައި ކަނޑައެޅިފައިވާ ސަރަހައްދުތައް ކުއްޔަށް ހިފާނެ ފަރާތްތަކެއް ހޯދަން މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ބީލަމަށް އިއްޔެ ހުޅުވާލައިފި އެވެ.\nވެލާނާ އިންޓަނޭޝަނަލް އެއާޕޯޓުގައި އަލަށް ހެދި ސީޕްލޭން ޓާމިނަލްގެ އެެތެރެ. މިތަނުގައި ލައުންޖްތައް ހިންގާނެ ފަރާތްތައް ހޯދަން ވަނީ އިއުލާންކޮށްފައި. ފޮޓޯ: އެމްއޭސީއެލް\nއާ ސީޕްލޭން ޓާމިނަލުން ލައުންޖްތަކެއް ހަދަން އެ ކުންފުނިން ބީލަމަށް ހުޅުވާލިއިރު ކުއްޔަށް ދެނީ ކިތައް ޖާގަ ކަމެއް އަދި ޓީއެމްއޭ އާއި މަންޓާ އަދި އެހެން އެއްވެސް އެއާލައިނަކަށް ޖާގައެއް ދިން ކަމެއް އެމްއޭސީއެލް އިން ނުބުނެ އެވެ.\nއެ ކުންފުނިން ނެރުނު އިއުލާނުގައި ބުނެފައި ވަނީ އެ ޓާމިނަލުން "އެކްސެކެޓިވް ލައުންޖު"ގެ ގޮތުގައި ކަނޑައެޅިފައިވާ ސަރަހައްދުތައް، ކުއްޔަށް ހިފާން ޝައުގުވެރިވާ ފަރާތްތަކުން މިމަހުގެ 23 ވަނަ ދުވަހުގެ ހެނދުނު 11:00 ގެ ކުރިން، ސިޓީ, ފެކްސް ނުވަތަ އީމެއިލް([email protected]) މެދުވެރިކޮށް ޝައުގުވެރިކަން ފާޅުކޮށް ހުށަހަޅަން ޖެހޭ ކަމަށެވެ. އަދި ޝައުގުވެރިކަން ފާޅުކުރާ ފަރާތްތަކުން އެ ފަރާތެއްގެ ފުރިހަމަ ނަމާއި އެޑްރެސް، އީމެއިލް އަދި ގުޅޭނެ ނަންބަރުތައް ފޯރުކޮށްދޭން ޖެހެ އެވެ.\nއެމްއޭސީއެލް އިން ބުނީ އެގޮތަށް ޝައުގުވެރިކަން ފާޅުކުރާ ފަރާތްތައް ރަޖިސްޓްރީ ކުރެވި، ތައްޔާރު ކުރެވިފައިވާ ބީލަންފޮތް އީމެއިލް ކުރާނެ ކަމަށެވެ. އަދި އެކަމަށް ކުރިމަތިލާ ފަރާތްތަކަކީ ސީޕްލާން، ޓުއާ، ރިސޯޓު އޮޕަރޭޓަރަކަށް ވާންވާނެ ކަމަށް ވެސް އެ އިއުލާނުގައި ބުނެފައިވެ އެވެ.\nއެ ކުންފުނިން ބުނީ އެ ޓާމިނަލުން ލައުންޖް ހަދަން ޖާގަ ދޭއިރު 10،000 ޑޮލަރު ނުވަތަ އެއާ އެކަށީގެންވާ ދިވެހި ރުފިޔާ ބިޑު ސެކިއުރިޓީއެއްގެ ގޮތުގައި ކުއްޔަށް ހިފަން ބޭނުންވާ ކޮންމެ ސަރަހައްދަކަށް ހުށަހަޅަންވާނެ ކަމަށެވެ.\nއެމްއޭސީއެލް އިން ބުނީ ބިޑިންގައި ރަޖިސްޓްރީވާ ފަރާތްތަކުގެ ތެރެއިން ކުރިއަށްދާން ބޭނުންވާ ފަރާތްތަކަށް ބާއްވާ އޮޕްޝަނަލް "ސައިޓް ވިޒިޓް" ސެޕްޓެންބަރު 28 ވަނަ ދުވަހު އޮންނާނެ ކަމަށެވެ.\nސީޕްލޭން ޓާމިނަލުން ޖާގަ ހޯދަން ޝައުގުވެރިވާ ފަރާތްތަކުން އޮކްޓޯބަރު 11ވަނަ ދުވަހުގެ ހެދުނު 11:00 ގެ ކުރިން ބިޑް ހުށަހަޅަން ޖެހޭނެ ކަމަށެވެ. އަދި ބިޑްތައް ހުށަހަޅާ ގަޑި ޖެހުމުން ބިޑްތައް ހުޅުވުން އޮންނާނެ ކަމަށް ވެސް އެ ކުންފުނިން ބުންޏެވެ.\n"ފަންނީ އަދި މާލީ ދިރާސާއެއް ހެދުމަށްފަހު، ބީލަމުގައި ކަނޑައެޅިފައިވާ އުސޫލުތަކުގެ މަތިން، މިކުންފުންޏަށް އެންމެ ފައިދާހުރި ބީލަމެއް ހުށަހަޅާފައިވާ ފަރާތެއް ބަލައި އެވޯޑްކުރެވޭނެ،" އެ އިއުލާނުގައި ބުނެފައިވެ އެވެ.\nވެލާނާ އިންޓަނޭޝަނަލް އެއާޕޯޓު, ސީޕްލޭން ޓާމިނަލް


"Rajjey gai mi hiree reethi falhuthah, avahah eri fathaa!" | Mihaaru\nފެތުންތެރިޔާ، އަދި ސްވެޑެންގެ ގައުމީ ކޯޗް، މައިކް-- ފޮޓޯ: ސްވިމް މޯލްޑިވްސް\n"ރާއްޖޭގައި މިހިރީ ރީތި ފަޅުތައް، އަވަހަށް އެރި ފަތާ!"\n08 ފެބުރުއަރީ 2019 - 10:42 15 comments\nއޮސްޓްރޭލިއާގައި ފަސޭހަކަމާ އެކު މޫދަށް އެރި ފަތާލެވެނީ 80 ޕަސެންޓް މީހުންނަށެވެ. ރާއްޖޭގައި 100 ޕަސެންޓް މީހުންނަށް އެ ފުރުސަތު އެބަ އޮތެވެ. އޮސްޓްރޭލިއާގައި ދުނިޔޭގެ ފެންވަރުގެ ފެތުންތެރިން އުފެދެންޏާ ރާއްޖެ އަށް އެކަން ނުކުރެންވީ ކީއްވެ ހެއްޔެވެ؟\nމިއީ ސްވިޑަންގެ އޯޕަން ވޯޓާ ފެޑެރޭޝަންގެ ހެޑް ކޯޗް މީކޭލް ރޮސިއެން (މައިކް) ގެ ސުވާލެކެވެ. މިހާތަނަށް 40 ގައުމެއްގައި ފަތާފައިވާ މައިކް ބުނާ ގޮތުގައި ފެތުން ރާއްޖޭގެ ގައުމީ ކުޅިވަރަކަށް ނެހެދެންވީ ސަބަބެއް ނެތެވެ.\n"ކޮންމެ ރަށެއްގައި ފުޓްބޯޅަ ޓީމެއް ހަދަން އުނދަގޫވާނެ. އަދި އެއީ ބޮޑު ހަރަދެއް. އެކަމަކު މޮޅެތި ފެތުންތެރިން ރާއްޖޭގައި އުފެއްދުމަކީ ފަސޭހައިން ކުރެވިދާނެ ކަމެއް،" އޭނާ ބުންޏެވެ.\nތިިމާވެށީގެ ފެތުމުގައި ބ. އަތޮޅުގައި ފަތަމުން އަންނަ ދިވެހި ފެތުންތެރިންގެ ޓީމު -- ފޮޓޯ: ސްވިމް މޯލްޑިވްސް\nއޭނާ އެ ވާހަކަ އެ ދައްކަނީ ހަމަ ހުރެލާފައެއް ނޫނެވެ. ކަނޑު ހުރަސްކޮށް އެއް ރަށުން އަނެއް ރަށަށް ދިއުމަށް ބ. އަތޮޅުގައި މިހާރު ކުރިއަށް ގެންދާ، "ސްވިމް މޯލްޑިވްސް ބާ ބީއާރް ކްރޯލް 2019" ގައި، ރާއްޖޭގެ އަށް ފެތުންތެރިންނާ އެކު ފަތައި ތަޖުރިބާކޮށްފަ އެވެ. އޭނާ ދެން ވެސް ބުނަނީ ދިވެހިންނަށް ލިބިފައިވާ ނަސީބުގެ ބޭނުން ހެޔޮ ގޮތުގައި ހިފަން ޖެހޭ ކަމަށެވެ.\n"އެމެރިކާ ފަދަ ގައުމުތަކުގައި ޕޫލްތަކުގައި މީހުން ގިނަވެގެން ފަތާލަން ފުރުސަތެއް ނުލިބޭ. ރާއްޖޭގައި މިހިރީ ރީތި ފަޅުތައް. އަވަހަށް އެރި ފަތާ. ނުފެތޭނެ ވަކި މޫސުމެއް ރާއްޖެއަކަށް ނާދޭ،" ފެތުމުގެ ވޯލްޑް ޗެމްޕިއަންޝިޕްގެ 1500 މީޓަރު ފްރީ ސްޓައިލް ބައިން 2015 ގައި ރިހި މެޑަލް ހޯދި މައިކް ބުންޏެވެ.\nއޭނާ ބުނީ މޫދަށް އެރި ފަތަންވީ ހަމައެކަނި ކުޅިވަރެއް ކުޅުމުގެ ބޭނުމުގައި އެކަނި ނޫން ކަމަށެވެ. ދުޅަހެޔޮ ސިއްހަތެއްގައި ހުރުމަށް ކުރަން ޖެހޭ ކަންކަން ލިސްޓު ކުރާއިރު ދުންފަތުގެ އިސްތިއުމާލުނުކުރުމާއި ރަނގަޅު ކާނާ ކެއުމާއި ކަސްރަތު ހިމެނޭ އިރު، އޭގެ ތެރެއިން ކަސްރަތު އެންމެ ރަނގަޅަށް ކުރެވެން އޮތީ ފަތައިގެން ކަމަށް އޭނާ ދެކެ އެވެ.\n"ފަލަ މީހުންނަށް ވެސް، އަންހެނުންނަށް ވެސް، ދުވަސްވީ މީހުންނަށް ވެސް ކުރެވޭނެ ކަމެއް މިއީ. ބަރުހެލި މީހުން ދުވީމާ ކަކުލަށް މައްސަލަތައް ދިމާވުން ކަހަލަ އަނިޔާ ފެތުމުގައި ކުޑަވާނެ. މުޅި ހަށިގަނޑަށް ކަސްރަތު ލިބޭނެ ކަމެއް މިއީ،" ފެތުމާ ގުޅޭ ގޮތުން ދާދި ފަހުން ފޮތެއް ވެސް ލިޔުނު މައިކް ބުންޏެވެ.\nމައިކް އޭނާ ކޯޗްކޮށްދޭ ދެ ފެތުންތެރިންނާ އެކު: ފެތުމުގެ ދާއިރާ އިން ރާއްޖޭގެ ޓޫރިޒަމް ވެސް މަޝްހޫރުކުރެވިދާނެ -- ފޮޓޯ: އިންސްޓާގްރާމް\nފަތަން ނޭނގޭ މީހުންނަށް ނަސޭހަތެއް!\nދުނިޔޭގެ އެކި ހިސާބުތަކުން އުމުރުން 90 އަހަރުން މަތީގެ ފެތުންތެރިންނާ ވެސް ބައްދަލުވެފައިވާ މައިކް ބުނި ގޮތުގައި ފަތަން ދަސްކުރަން އެއްވެސް މީހަކަށް އަދި ލަހެއްނުވެ އެވެ. ފުރަތަމަ ކަމަކަށް ފެތުމުގެ މުހިންމުކަން ގަބޫލުކުރަންވީ އެވެ.\nރާއްޖެ ފަދަ ގައުމެއްގައި ފަތަން ނޭނގޭ މީހުން ގިނަ މައްސަލަ ހައްލުކުރަން ވެސް މައިކް އޭނާގެ ތަޖުރިބާ ހިއްސާކުރި އެވެ. އޭގެ ތެރެއިން އެއް މޮޑެލްއަކީ އޭނާގެ ގައުމު ސްވިޑަންގެ ތައުލީމީ ނިޒާމެވެ. އެ ގައުމުގައި ކިޔަވާ ކޮންމެ ކުއްޖަކު ވެސް ގްރޭޑް ފަހަކާ ހަމައަށް ދިއުމުގެ ކުރިން 200 މީޓަރަށް ފަތައި "ވޯޓާ ސޭފްޓީ"ގެ ބޭސިކް ދަސްކުރަން ޖެހެ އެވެ.\n"ރާއްޖޭގެ ކޮންމެ ރަށެއްގައި ފިޓްނަސް އިންސްޓްރަކްޓަރަކު ބަހައްޓަން އުޅޭއިރު އޭނާއަށް މިކަން ކުރެވޭނެ. އަދި ކޯޗުން ރަށްރަށަށް ގެންގޮސްގެން ވެސް ބުނެދެވޭނެ. ފަތަން ނޭނގޭ މީހުން ވެސް މިކަން ކުރަން އިސްނަގައިގެން ވާން އޮތީ،" މައިކް ބުންޏެވެ.\nއެކި ޕްރޮގްރާމްތައް ހިންގައިގެން ސްކޫލު ކުދިންނާއި އެހެނިހެން އާއްމުންނަށް ފަތަން ބޭނުންވާ ގޮގުލް ފަދަ އާލާތްތައް ފޯރުކޮށްދިނުމަކީ އާބާދީ ކުޑަ ރާއްޖޭގައި ފަސޭހަ ކަމެއް ކަމަށް ވެސް އޭނާ ދެކެ އެވެ.\nބ. އަތޮޅުގެ އެކި ރަށްރަށަށް ފަތާފައި ދާން ކުރާ މަސައްކަތުގައި މައިކް ފަތަނީ: އޭނާ ބުނީ ރާއްޖެ އަށް ލިބިފައިވަނީ ބޮޑު ނަސީބެއް ކަމަށް -- ފޮޓޯ: ސްވިމް މޯލްޑިވްސް\nޓޫރިޒަމް ވެސް ފަތަން ހާއްސަ ކުރެވިދާނެ\nއަންނަ އަހަރު އޮންނަ އޮލިމްޕިކްސް އަށް ސްވިޑުން ގައުމީ ފެތުންތެރިން ތަމްރީނު ކުރުމަށް ބުރަކޮށް މަސައްކަތް ކުރަމުން އަންނަ މައިކް ބުނިގޮތުގައި ފެތުންތެރިންގެ ތަމްރީނުތަކަށް ރާއްޖެއަކީ ނަމޫނާ މަންޒިލެކެވެ. ދިވެހިންގެ ހިތްހެޔޮކަމާއި ރައްކާތެރި މި ގައުމުގައި އެކަން ފަސޭހައިން ކުރެވޭނެ ކަމަށް އޭނާ ބުންޏެވެ.\n"ރާއްޖޭގެ ކަނޑުތަކުގެ އޮޔާއި ރާޅުބާންޏަކީ ތަމްރީނުތަކުގައި ފެތުންތެރިންނަށް މުހިންމު ކަންކަން. މި ރީތިކަން ބަލާލަން ވެސް ފަތަން ޖެހޭ،" މީގެ ކުރިން ވެސް ދެ ފަހަރަކު ރާއްޖެ އައިސްފައިވާ މައިކް ބުންޏެވެ.\nފެތުންތެރިންނަށް ހާއްސަކޮށްގެން ޓޫރިޒަމް ޕްރޮމޯޓް ކުރާ ނަމަ އިތުރު ވަސީލަތްތަކެއް ގާއިމް ކުރަން ޖެހެ އެވެ. އެގޮތުން ލޮނުފެނުގެ ޕޫލްތައް ހެދުމަކީ މުބާރާތްތަކަށް ތައްޔާރުވާ ފެތުންތެރިންނަށް ކޮންމެހެން މުހިންމު ކަމެއް ކަމަށް މައިކް ބުންޏެވެ.\nދޭތެރެދޭތެރެއިން ރާއްޖެ އައިސް ފަތައިގެން މި ހިތްގައިމުކަން ތަޖުރިބާ ކުރުމަކުން އޭނާ އަދި ނިންމައެއްނުލަ އެވެ. އެހެން މީހުންނަށް ވެސް އެ ފުރުސަތު ހޯދައިދިނުމަކީ އޭނާގެ އެންމެ ބޮޑު އަމާޒެކެވެ. އެގޮތުން ދުނިޔޭގެ ރަން ވަނަތައް ހޯދާފައިވާ ފެތުންތެރިން އަންނަ އަހަރު ރާއްޖެ ގެންނަން މަސައްކަތް ކުރާނެ ކަމަށް މައިކް ބުނެ އެވެ. އެއީ ރާއްޖޭގެ ޓޫރިޒަމް ތަފާތު ގޮތަކަށް ޕްރޮމޯޓް ކުރަން ލިބޭ ރަނުގެ ފުރުސަތެކެވެ.\nސްވިޑުންގެ ގައުމީ ކޯޗް މައިކް، ބ. އަތޮޅުގެ ބޮޑު ފެތުމުގެ ބައިވެރިންނާ އެކު -- ފޮޓޯ: ސްވިމް މޯލްޑިވްސް\nމިފަހަރުގެ ތަޖުރިބާއާ މެދު ހިތްހަމަޖެހިފައި\nއެތައް ހާސް ބަޔަކާ އެކު އެތައް ފެތުމެއްގައި ބައިވެރިވެފައިވާ މައިކް ބުނިގޮތުގައި ބ. އަތޮޅުގެ 22 ރަށަށް އެރުމަށް ކަނޑު ހުރަސްކޮށްފައި މި ފަތާފެތުން އޭނާ އަށް ވަރަށް ހާއްސަ އެވެ. ވަނައެއް ހޯދުމަށް ފެތުމުގެ ބަދަލުގައި ޓީމެއްގެ ގޮތުގައި އެކުގައި މަސައްކަތް ކުރަން، މިކަމުން ދަސްވެއްޖެ ކަމަށް އޭނާ ބުންޏެވެ.\n"ވަރަށް ރަނގަޅު ފެތުންތެރިން މިއީ. އެކި މީހުން އެކި ފެންވަރު. ދުވެއްޔާއި އެހެނިހެން ގޮތްގޮތުން ވެސް. ދުވަހުން ދުވަހަށް ފެތުން ރަނގަޅުވާތަން އެބަ ފެނޭ،" ބ. އަތޮޅުގައި މިހާރު ވެސް 30 ކިލޯ މީޓަރަށް ވުރެ ދުރަށް ފަތާފައިވާ މައިކް ބުންޏެވެ.\nމިއީ ދުނިޔޭގެ ފެންވަރުގެ ތަޖުރިބާކާރު ފެތުންތެރިއެއްގެ ނަސޭހަތެވެ. ދިވެހިން އޭނާގެ ނަސޭހަތް ގަބޫލުކުރަން ޖެހެ އެވެ. ލިބިފައިވާ ގުދުރަތީ ނިއުމަތުގެ ބޭނުން ހިފަން ނުކުންނަންވީ އެވެ.\nއިތުރު ލިޔުންތައް ފެތުން ޓްރެކް ޓޫރިޒަމް ސްވިޑެން